62021CJ0636
ROZSUDOK SÚDNEHO DVORA (tretia komora)
z 8. júna 2023 (
*1
)
„Návrh na začatie prejudiciálneho konania – Poľnohospodárstvo – Spoločná organizácia trhov – Nariadenie (EÚ) č. 1308/2013 – Článok 220 – Opatrenia na podporu trhu súvisiace s chorobami zvierat – Vykonávacie nariadenie (EÚ) 2019/1323 – Výnimočné opatrenia na podporu trhu v sektoroch vajec a hydinového mäsa v Taliansku – Vnútroštátna právna úprava – Podmienka poskytnutia pomoci – Poľnohospodárske subjekty pôsobiace na predmetnom trhu v deň podania žiadosti – Miera voľnej úvahy členských štátov“
Vo veci C‑636/21,
ktorej predmetom je návrh na začatie prejudiciálneho konania podľa článku 267 ZFEÚ, podaný rozhodnutím Consiglio di Stato (Štátna rada, Taliansko) z 13. októbra 2021 a doručený Súdnemu dvoru 15. októbra 2021, ktorý súvisí s konaním:
NN
proti
Regione Lombardia,
SÚDNY DVOR (tretia komora),
v zložení: predsedníčka tretej komory K. Jürimäe, sudcovia M. Safjan, N. Piçarra, N. Jääskinen a M. Gavalec (spravodajca),
generálna advokátka: L. Medina,
tajomník: A. Calot Escobar,
so zreteľom na písomnú časť konania,
so zreteľom na pripomienky, ktoré predložili:
–
NN, v zastúpení: E. Barilà, avvocato,
–
Regione Lombardia, v zastúpení: S. Gallonetto, A. Santagostino a M. Tamborino, avvocate,
–
talianska vláda, v zastúpení: G. Palmieri, splnomocnená zástupkyňa, za právnej pomoci E. Feola, avvocato dello Stato,
–
Európska komisia, v zastúpení: A. C. Becker a F. Moro, splnomocnené zástupkyne,
so zreteľom na rozhodnutie prijaté po vypočutí generálnej advokátky, že vec bude prejednaná bez jej návrhov,
vyhlásil tento
Rozsudok
1
Návrh na začatie prejudiciálneho konania sa týka výkladu článku 220 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (Ú. v. EÚ L 347, 2013, s. 671), a vykonávacieho nariadenia Komisie (EÚ) 2019/1323 z 2. augusta 2019 o výnimočných opatreniach na podporu trhu v sektoroch vajec a hydinového mäsa v Taliansku (Ú. v. EÚ L 206, 2019, s. 12).
2
Tento návrh bol podaný v rámci sporu medzi NN, poľnohospodárom v hydinárskom odvetví, a Regione Lombardia (región Lombardsko, Taliansko) vo veci zamietnutia žiadosti NN o poskytnutie finančnej pomoci.
Právny rámec
Právo Únie
Nariadenie č. 1308/2013
3
Článok 220 nariadenia č. 1308/2013, v jeho znení uplatniteľnom vo veci samej, nazvaný „Opatrenia týkajúce sa chorôb zvierat a straty dôvery spotrebiteľov v dôsledku ohrozenia verejného zdravia, zdravia zvierat alebo rastlín“, stanovuje:
„1.   [Európska] komisia môže prijať vykonávacie akty, ktorými prijme výnimočné podporné opatrenia pre postihnutý trh s cieľom zohľadniť:
a)
obmedzenia obchodu v rámci Únie a obchodu s tretími krajinami, ktoré môžu byť dôsledkom uplatnenia opatrení na zabránenie rozšírenia chorôb zvierat alebo rozšírenia škodcov rastlín; a
b)
vážne narušenia trhu, ktoré priamo súvisia so stratou dôvery spotrebiteľov v dôsledku ohrozenia verejného zdravia alebo zdravia zvierat alebo rastlín a v dôsledku rizík chorôb.
Uvedené vykonávacie akty sa prijmú v súlade s postupom preskúmania uvedeným v článku 229 ods. 2.
2.   Opatrenia ustanovené v odseku 1 sa uplatňujú na každý z týchto sektorov:
…
e)
vajcia;
f)
hydinové mäso.
Opatrenia ustanovené v odseku 1 prvom podoseku písm. b) súvisiace so stratou dôvery spotrebiteľov v dôsledku ohrozenia verejného zdravia alebo zdravia rastlín sa uplatňujú aj na všetky ostatné poľnohospodárske výrobky s výnimkou tých, ktoré sa uvádzajú v prílohe I časti XXIV oddiele 2.
Komisia je splnomocnená v súlade s postupom pre naliehavé prípady uvedeným v článku 228 prijímať delegované akty týkajúce sa rozšírenia zoznamu výrobkov uvedeného v prvých dvoch pododsekoch tohto odseku.
3.   Opatrenia ustanovené v odseku 1 sa prijmú na žiadosť dotknutého členského štátu.
4.   Opatrenia ustanovené v odseku 1 prvom pododseku písm. a) možno prijať, iba ak príslušný členský štát prijal zdravotné a veterinárne opatrenia na rýchle odstránenie danej choroby, a to len v takom rozsahu a na také obdobie, ktoré sú úplne nevyhnutné na podporu príslušného trhu.
5.   Na opatrenia ustanovené v odseku 1 poskytuje Únia čiastočné financovanie vo výške 50 % výdavkov, ktoré hradia členské štáty.
…
6.   Ak výrobcovia prispievajú na náklady, ktoré hradia členské štáty, potom členské štáty zaistia, aby táto skutočnosť neviedla k narušeniu hospodárskej súťaže medzi výrobcami v rôznych členských štátoch.“
Vykonávacie nariadenie 2019/1323
4
Odôvodnenia 3, 4, 6 a 10 vykonávacieho nariadenia 2019/1323 znejú:
„(3)
... Taliansko prijalo predovšetkým kontrolné, monitorovacie a preventívne opatrenia a vymedzilo ochranné pásma a pásma dohľadu (ďalej len ‚regulované pásma‘) podľa vykonávacích rozhodnutí Komisie….
(4)
Taliansko informovalo Komisiu, že potrebné opatrenia týkajúce sa zdravia a veterinárne opatrenia, ktoré sa uplatňovali na zamedzenie a potlačenie šírenia choroby, mali vplyv na veľmi veľký počet hospodárskych subjektov a že tieto hospodárske subjekty utrpeli straty príjmov, pri ktorých nevzniká nárok na finančný príspevok Únie podľa nariadenia Európskeho parlamentu a Rady (EÚ) č. 652/2014 [z 15. mája 2014, ktorým sa stanovuje hospodárenie s výdavkami týkajúcimi sa potravinového reťazca, zdravia a dobrých životných podmienok zvierat, ako aj zdravia rastlín a rastlinného rozmnožovacieho materiálu a ktorým sa menia smernice Rady 98/56/ES, 2000/29/ES a 2008/90/ES, nariadenia Európskeho parlamentu a Rady (ES) č. 178/2002, (ES) č. 882/2004 a (ES) č. 396/2005, smernica Európskeho parlamentu a Rady 2009/128/ES a nariadenie Európskeho parlamentu a Rady (ES) č. 1107/2009 a zrušujú rozhodnutia Rady 66/399/EHS, 76/894/EHS a 2009/470/ES (Ú. v. EÚ L 189, 2014, s. 1)]
…
(6)
V dôsledku opatrení týkajúcich sa zdravia zvierat a veterinárnych opatrení uvedených v odôvodnení 3 sa predĺžilo obdobie bez zástavu, zakázalo sa umiestňovanie vtákov a obmedzilo sa ich premiestňovanie v hydinových chovoch všetkých druhov v regulovaných pásmach… Týkalo sa to [najmä druhu] Gallus domesticus. Spôsobilo to stratu v produkcii násadových vajec, konzumných vajec, živých zvierat a hydinového mäsa v týchto chovoch. Je preto vhodné poskytnúť kompenzáciu za straty v dôsledku zničenia a spracovania vajec, ako aj za nevyprodukované zvieratá, dlhšie obdobie chovu alebo usmrtenie.
…
(10)
Rozsah a trvanie výnimočných opatrení na podporu trhu stanovených v tomto nariadení by sa mali obmedziť na mieru, ktorá je na podporu trhu nevyhnutne potrebná. Výnimočné opatrenia na podporu trhu by sa mali uplatňovať iba na produkciu vajec a hydiny v chovoch nachádzajúcich sa v regulovaných pásmach a na obdobie trvania opatrení týkajúcich sa zdravia zvierat a veterinárnych opatrení stanovených v právnych predpisoch Únie a Talianska relevantných pre 45 ohnísk vysokopatogénnej aviárnej influenzy, ktoré boli potvrdené v období od 1. októbra 2017 do 30. júna 2018, a pre príslušné regulované pásma.“
5
Podľa článku 1 tohto nariadenia:
„Únia poskytne čiastočné financovanie vo výške 50 % výdavkov Talianska na podporu trhu s násadovými vajcami, konzumnými vajcami a hydinovým mäsom, ktorý bol vážne postihnutý výskytom 45 ohnísk vysokopatogénnej aviárnej influenzy podtypu H5, ktoré Taliansko zistilo a oznámilo v období od 1. októbra 2017 do 30. júna 2018.“
6
Článok 2 uvedeného nariadenia stanovuje:
„Výdavky Talianska sú oprávnené na čiastočné financovanie zo zdrojov Únie iba:
a)
na obdobie uplatňovania opatrení týkajúcich sa zdravia zvierat a veterinárnych opatrení stanovených v právnych predpisoch Únie a Talianska, ktoré sa uvádzajú v prílohe a súvisia s obdobím vymedzeným v článku 1, a
b)
v prípade tých chovov hydiny, na ktoré sa vzťahujú opatrenia týkajúce sa zdravia zvierat a veterinárne opatrenia a ktoré sa nachádzajú v [regulovaných] pásmach…, a
c)
ak ich Taliansko prijímateľom vyplatilo najneskôr do 30. septembra 2020. článok 5 ods. 2 delegovaného nariadenia [Komisie (EÚ) č. 907/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013, pokiaľ ide o platobné agentúry a ostatné orgány, finančné hospodárenie, schvaľovanie účtovných závierok, zábezpeky a používanie eura (Ú. v. EÚ L 255, 2014, s. 18)] sa neuplatňuje, a
d)
ak sa na zviera alebo produkt v období uvedenom v písmene a) nevyužili žiadne kompenzácie vo forme štátnej pomoci alebo poistenia a neprijal sa na ne žiaden finančný príspevok Únie podľa nariadenia (EÚ) č. 652/2014.“
7
Článok 3 ods. 1 písm. b) toho istého nariadenia stanovuje:
„Maximálna úroveň čiastočného financovania zo zdrojov Únie je 32147498 [eur] a člení sa takto:
…
b)
v prípade strát súvisiacich s úpravou obdobia chovu v dôsledku zákazu premiestňovania v regulovaných pásmach sa uplatňujú [paušálne sadzby] za zviera…“
8
Článok 4 vykonávacieho nariadenia 2019/1323 stanovuje:
„Taliansko vykoná administratívne a fyzické kontroly v súlade s článkami 58 a 59 nariadenia Európskeho parlamentu a Rady (EÚ) č. 1306/2013.
Taliansko overí najmä:
a)
oprávnenosť žiadateľa, ktorý predkladá žiadosť o podporu;
b)
v prípade každého oprávneného žiadateľa: oprávnenosť, množstvo a hodnotu skutočnej straty v produkcii;
c)
to, že žiadnemu oprávnenému žiadateľovi nebolo poskytnuté financovanie z iných zdrojov na kompenzáciu strát uvedených v článku 2 tohto nariadenia.
Oprávneným žiadateľom, u ktorých sa skončili administratívne kontroly, sa môže vyplatiť pomoc bez toho, aby sa čakalo na skončenie všetkých kontrol, a to najmä kontrol vybraných žiadateľov, u ktorých sa majú vykonať kontroly na mieste.
V prípadoch, keď sa oprávnenosť žiadateľa nepotvrdila, finančná pomoc sa musí vrátiť a uplatnia sa sankcie.“
Talianske právo
9
Podľa vykonávacieho nariadenia 2019/1323 Ministro delle Politiche agricole alimentari e forestali (minister pre poľnohospodársku, potravinársku a lesnú politiku) prijal Decreto ministeriale n. 383/2020 del 15 gennaio 2020 (ministerský dekrét č. 383/2020 z 15. januára 2020), ktorého predmetom sú „Podrobné pravidlá pre implementáciu vykonávacieho nariadenia (EÚ) 2019/1323 o výnimočných opatreniach na podporu trhu v sektoroch vajec a hydinového mäsa v Taliansku“ (GURI č. 55 zo 4. marca 2020). Článok 2 ods. 1 tohto ministerského dekrétu znie:
„1.   Zásahy uvedené v článku 3 ods. 1 vykonávacieho nariadenia (EÚ) 2019/1323 sa považujú za výnimočné opatrenia na podporu talianskeho trhu s hydinou v zmysle článku 220 nariadenia č. 1308/2013.“
10
Podľa článku 3 uvedeného ministerského dekrétu s názvom „Identifikácia príjemcov“:
„Žiadosť o náhradu škody môžu podať tieto osoby:
a)
prevádzky produkcie násadových vajec;
b)
prevádzky produkcie kuriat (liahne);
c)
prevádzky chovu kurčiat, nosníc, nosníc a mäsovej hydiny druhov uvedených v článku 1;
d)
strediská balenia vajec.“
11
Článok 4 toho istého dekrétu stanovuje:
„1.   Osoby, ktoré chcú získať pomoc uvedenú v tomto dekréte, predložia žiadosť akreditovanému miestne príslušnému platobnému orgánu v závislosti od sídla podniku.
2.   Na účely vyplatenia pomoci musia žiadatelia preukázať škodu spôsobenú vykonávaním sanitárnych opatrení zavedených na obmedzenie epidémie vysokopatogénnej vtáčej chrípky podtypu H 5 v období od 1. októbra 2017 do 30. júna 2018.
…
4.   K žiadostiam sú priložené vyhlásenia dotknutých osôb a sú podložené dokumentáciou ad hoc, ktorá môže preukázať odôvodnenosť predložených žiadostí. Tieto dokumenty môžu predstavovať úradné registre, ktorými prevádzky disponujú, alebo akékoľvek iné konkrétne účtovné, zdravotné alebo obchodné doklady, ktoré sú v držbe uvedených prevádzok.“
Spor vo veci samej a prejudiciálna otázka
12
NN bol vlastníkom troch chovov hydiny nachádzajúcich sa v Taliansku. V nadväznosti na opatrenia týkajúce sa sanitárnych obmedzení prijatých v dôsledku epidémie vtáčej chrípky musel NN pozastaviť svoju činnosť od 10. decembra 2017 do 26. decembra 2017 v dvoch z týchto chovov a od 29. októbra 2017 do 26. decembra 2017 v poslednom chove hospodárskych zvierat. Vzhľadom na svoj pokročilý vek však 4. novembra 2019 previedol všetky tieto chovy na svojich synov.
13
Na základe ministerského dekrétu č. 383/2020 podal NN 10. apríla 2020 Regionálnej platobnej agentúre pre Lombardsko žiadosť o pomoc pre tieto tri chovy z dôvodu škôd spôsobených vtáčou chrípkou.
14
Dekrétom č. 1419/2020 región Lombardsko odmietol priznať pomoc NN z dôvodu, že vzhľadom na to, že v čase podania uvedenej žiadosti nevlastnil žiaden chov hydiny, nemal postavenie „príjemcu“ v zmysle ministerskej vyhlášky č. 383/2020.
15
NN podal proti tomuto dekrétu žalobu na Tribunale amministrativo regionale per la Lombardia (Regionálny správny súd pre Lombardsko, Taliansko), ktorý svojím rozsudkom č. 59/2021 túto žalobu zamietol.
16
Tento súd sa domnieval, že podporné opatrenie stanovené vykonávacím nariadením 2019/1323 by sa malo chápať ako opatrenie určené najmä na podporu dotknutého trhu, a teda len prevádzkovateľov, ktorí pôsobili k dátumu podania žiadosti o pomoc dotýkajúcej sa tohto trhu. Zastával názor, že cieľom, ktorý toto podporné opatrenie sleduje, teda nebolo odškodniť poľnohospodárov, ktorí utrpeli predmetné škody v minulosti, ale podporiť dotknutý podnik vrátane podpory formou náhrady škôd, ktorý tento podnik utrpel. Podľa uvedeného súdu toto nevyhnutne predpokladá, že predmetná prevádzkareň bude k tomuto dátumu ešte pôsobiť.
17
NN podal 19. marca 2021 proti tomuto rozsudku odvolanie na Consiglio di Stato (Štátna rada, Taliansko), vnútroštátny súd, ktorý podal návrh na začatie prejudiciálneho konania, pričom tvrdil, že uvedený rozsudok je v rozpore s právom Únie, konkrétne s článkom 220 nariadenia č. 1308/2013, ako aj s vykonávacím nariadením 2019/1323.
18
Vnútroštátny súd uvádza, že treba určiť, či podporné opatrenie stanovené právnou úpravou Únie treba chápať ako opatrenie na náhradu utrpenej škody, z ktorého má prospech poľnohospodár, ktorý utrpel škodu, aj keď v čase podania žiadosti o pomoc už nebol vlastníkom prevádzkarne, alebo či je cieľom tohto podporného opatrenia výlučne podpora dotknutého trhu a týka sa len poľnohospodárov, ktorí k tomuto dátumu pôsobili na tomto trhu.
19
Tento súd sa domnieva, že obsah právnej úpravy Únie nie je jednoznačný, pokiaľ ide o subjektívne podmienky vyžadované na poskytnutie predmetnej pomoci. V tejto súvislosti uvádza, že za predpokladu, že by mala byť uprednostnená čisto odškodňovacia funkcia dotknutého opatrenia, mohlo by to viesť k narušeniu účinku, ak by sa z okruhu príjemcov mali vylúčiť osoby, na ktoré boli prevedené prevádzkarne, teda súčasní vlastníci prevádzkarní, ktorí prispievajú k tomu, že spoločne tvoria trh, ktorý sa má podporiť.
20
Za týchto podmienok Consiglio di Stato (Štátna rada) rozhodla prerušiť konanie a položiť Súdnemu dvoru túto prejudiciálnu otázku:
„Bránia článok 220 nariadenia… (EÚ) č. 1308/2013 a vykonávacie nariadenie… (EÚ) 2019/1323 vnútroštátnej právnej úprave (akou je dekrét č. 383/2020…), ktorá sa vykladá a uplatňuje v tom zmysle, že obmedzuje prístup ku kompenzačným opatreniam za škodu spôsobenú aviárnou influenzou iba na podnikateľov, ktorí ku dňu podania príslušnej žiadosti neukončili svoju činnosť?“
O prejudiciálnej otázke
21
Svojou otázkou sa vnútroštátny súd v podstate pýta, či sa má článok 220 nariadenia č. 1308/2013 v spojení s vykonávacím nariadením 2019/1323 vykladať v tom zmysle, že bráni vnútroštátnej právnej úprave, ktorá sa vykladá a uplatňuje tak, že obmedzuje okruh príjemcov podporných opatrení stanovených v tomto druhom nariadení len na poľnohospodárske subjekty, ktoré ku dňu podania žiadosti o podporu ešte pôsobili v sektore hydiny.
22
Na úvod treba poznamenať, že článok 220 nariadenia č. 1308/2013 vo svojom odseku 1 stanovuje možnosť Komisie prijať vykonávacie akty, ktorými prijme výnimočné podporné opatrenia pre postihnutý trh s cieľom zohľadniť: a) obmedzenia, ktoré môžu byť dôsledkom uplatnenia opatrení na zabránenie rozšírenia chorôb zvierat, a b) vážne narušenia trhu, ktoré priamo súvisia so stratou dôvery spotrebiteľov. Odsek 4 tohto článku spresňuje, že opatrenia uvedené v odseku 1 prvom pododseku písm. a) možno prijať len v takom rozsahu a na také obdobie, ktoré sú úplne nevyhnutné na podporu príslušného trhu.
23
Mimoriadne opatrenia na podporu trhu v sektore vajec a hydinového mäsa v Taliansku v zmysle článku 220 ods. 1 písm. a) uvedeného nariadenia boli prijaté prostredníctvom vykonávacieho nariadenia 2019/1323.
24
V článku 2 vykonávacieho nariadenia 2019/1323 sa stanovujú výdavky, ktoré vznikli Talianskej republike v súvislosti s podpornými opatreniami prijatými v súlade s nariadením č. 1308/2013 a ktoré sú oprávnené na spolufinancovanie Úniou, uvedené v článku 1 vykonávacieho nariadenia 2019/1323. Konkrétne z článku 2 písm. b) tohto nariadenia vyplýva, že na tieto podporné opatrenia sú oprávnené chovy hydiny, na ktoré sa vzťahujú opatrenia týkajúce sa zdravia zvierat a veterinárne opatrenia, nachádzajúce sa v pásmach stanovených v právnych predpisoch Únie a Talianskej republiky, ktoré sa uvádzajú v prílohe. V súlade s článkom 4 uvedeného nariadenia prináleží talianskym orgánom, aby sa ubezpečili najmä o oprávnenosti žiadateľa, ktorý predkladá žiadosť o podporu.
25
Treba však konštatovať, že z hľadiska podmienok oprávnenosti definovaných v článku 2 vykonávacieho nariadenia 2019/1323 toto nariadenie nespresňuje, či uvedený žiadateľ musí pôsobiť ku dňu podania žiadosti o pomoc, ako to vyžaduje talianska právna úprava.
26
Keďže táto povinnosť nevyplýva z práva Únie, patrí do miery voľnej úvahy členských štátov. Takáto požiadavka však nemôže narušiť ciele sledované dotknutou právnou úpravou Únie a všeobecné zásady práva Únie (pozri v tomto zmysle rozsudky zo 17. decembra 2015, Szemerey, C‑330/14, EU:C:2015:826, bod 42, a zo 7. apríla 2022, Avio Lucos, C‑116/20, EU:C:2022:273, bod 72).
27
V dôsledku toho treba určiť, aké sú ciele sledované nariadením č. 1308/2013 a vykonávacím nariadením 2019/1323.
28
V tejto súvislosti, pokiaľ ide o nariadenie č. 1308/2013, toto nariadenie sleduje všeobecný cieľ, ktorý spočíva, ako vyplýva z odôvodnenia 10 tohto nariadenia, v stanovení súboru opatrení intervencie a podpory trhu s cieľom stabilizovať trhy a zabezpečiť primeranú životnú úroveň pre poľnohospodárov.
29
Pokiaľ ide o cieľ sledovaný vykonávacím nariadením 2019/1323, ktorým sa vykonáva článok 220 ods. 1 písm. a) nariadenia č. 1308/2013, z odôvodnení 4 a 10 uvedeného vykonávacieho nariadenia 2019/1323 vyplýva, že jeho účelom je prijatie výnimočných opatrení na podporu trhu v sektoroch vajec a hydinového mäsa v Taliansku. Stanovuje tak najmä kompenzáciu strát príjmov, ktoré utrpeli poľnohospodárske subjekty v dôsledku uplatnenia nevyhnutných opatrení týkajúcich sa zdravia zvierat a veterinárnych opatrení, ktoré tento členský štát prijal na zamedzenie a potlačenie šírenia chrípky podtypu H5.
30
Z tohto hľadiska článok 3 ods. 1 písm. b) vykonávacieho nariadenia 2019/1323 najmä stanovuje, že výdavky sú určené na kompenzáciu strát súvisiacich s úpravou obdobia chovu v dôsledku zákazu premiestňovania v regulovaných pásmach. Z toho vyplýva, že mimoriadne opatrenia stanovené nariadením č. 1308/2013 sú spresnené vo vykonávacom nariadení 2019/1323 v osobitnej forme, ktorá spočíva v kompenzácii strát spojených s prijatím sanitárnych a veterinárnych opatrení na boj proti šíreniu choroby zvierat prostredníctvom podpory poľnohospodárskych subjektov, ktorých poľnohospodárska prevádzka bola priamo dotknutá týmito opatreniami.
31
Z vyššie uvedených úvah vyplýva, že normotvorca Únie chcel prijatím vykonávacieho nariadenia 2019/1323 stanoviť možnosť, aby poľnohospodárske subjekty mohli využívať opatrenia na podporu posudzovaného trhu s cieľom kompenzovať straty príjmov, ktoré utrpeli z dôvodu uplatnenia týchto opatrení týkajúcich sa zdravia zvierat a veterinárnych opatrení, a tým podnietiť tieto poľnohospodárske subjekty k riadnemu vykonávaniu týchto posledných uvedených opatrení.
32
Z cieľov nariadenia č. 1308/2013 a vykonávacieho nariadenia 2019/1323 tak vyplýva, že jedinou relevantnou skutočnosťou, ktorú treba overiť na účely určenia prípustnosti žiadateľa o podporné opatrenia stanovené týmto posledným uvedeným nariadením, je, či tento žiadateľ pôsobil na dotknutom trhu v čase vzniknutej straty, a to bez ohľadu na skutočnosť, že uvedený žiadateľ v čase podania žiadosti o pomoc stále pôsobil.
33
Podmienka oprávnenosti poľnohospodárskych subjektov na podporné opatrenia, o akú ide vo veci samej, spočívajúca v tom, že sú poľnohospodármi pôsobiacimi na dotknutom trhu ku dňu podania žiadosti o podporu, sa preto zdá byť spôsobilá ohroziť účinnosť kompenzácie utrpených strát stanovenú právom Únie, a teda cieľ sledovaný nariadením č. 1308/2013 a vykonávacím nariadením 2019/1323. Takáto podmienka oprávnenosti totiž vedie k vylúčeniu poľnohospodárskych subjektov, ktoré pôsobili na trhu v čase uplatnenia opatrení týkajúcich sa zdravia zvierat a veterinárnych opatrení, ale ktoré už nepôsobili v čase podania žiadosti o pomoc, z prístupu ku kompenzácii strát, ktoré utrpeli z dôvodu prijatia opatrení na boj proti epidémii vtáčej chrípky.
34
Okrem toho, ako v podstate tvrdí Komisia vo svojich pripomienkach, medzi výskytom epidémie vtáčej chrípky v Taliansku v rokoch 2017 a 2018 a prijatím vykonávacieho nariadenia 2019/1323 a následne prijatím ministerského dekrétu č. 383/2020 o spôsoboch vykonávania tohto vykonávacieho nariadenia v Taliansku uplynula značná lehota, ktorej dôsledky by dotknuté poľnohospodárske subjekty nemali znášať. Poľnohospodárske subjekty, na ktoré sa skutočne vzťahovali opatrenia týkajúce sa zdravia zvierat a veterinárne opatrenia, by mali mať istotu, že v prípade strát súvisiacich so zavedením takýchto opatrení, budú mať možnosť získať pomoc stanovenú v nariadení č. 1308/2013 a vo vykonávacom nariadení 2019/1323, ktorej cieľom je kompenzovať tieto straty.
35
Vzhľadom na všetky vyššie uvedené dôvody a bez toho, aby bolo potrebné rozhodnúť o súlade talianskej právnej úpravy so všeobecnými právnymi zásadami, treba na položenú otázku odpovedať tak, že článok 220 nariadenia č. 1308/2013 v spojení s vykonávacím nariadením 2019/1323 sa má vykladať v tom zmysle, že bráni vnútroštátnej právnej úprave, ktorá sa vykladá a uplatňuje tak, že obmedzuje okruh príjemcov podporných opatrení stanovených v tomto druhom nariadení len na poľnohospodárske subjekty, ktoré ku dňu podania žiadosti o podporu ešte pôsobili v sektore hydiny.
O trovách
36
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.
Z týchto dôvodov Súdny dvor (tretia komora) rozhodol takto:
Článok 220 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007, v spojení s vykonávacím nariadením Komisie (EÚ) 2019/1323 z 2. augusta 2019 o výnimočných opatreniach na podporu trhu v sektoroch vajec a hydinového mäsa v Taliansku
sa má vykladať v tom zmysle, že:
bráni vnútroštátnej právnej úprave, ktorá sa vykladá a uplatňuje tak, že obmedzuje okruh príjemcov podporných opatrení stanovených v tomto druhom nariadení len na poľnohospodárske subjekty, ktoré ku dňu podania žiadosti o podporu ešte pôsobili v sektore hydiny.
Podpisy
(
*1
)	Jazyk konania: taliančina.